琴曲歌辭 三峽流泉歌
作者：李季蘭
朝代：唐

paragraphs: 妾家本住巫山雲，巫山流水常自聞。
玉琴彈出轉寥敻，直似當時夢中聽。
三峽流泉幾千里，一時流入深閨裏。
巨石奔崖指下生，飛波走浪弦中起。
初疑噴湧含雷風，又似嗚咽流不通。
回湍曲瀨勢將盡，時復滴瀝平沙中。
憶昔阮公爲此曲，能使仲容聽不足。
一彈既罷復一彈，願似流泉鎮相續。